Ekspatriat pengurusan tertinggi dibenar masuk
PUTRAJAYA: Kerajaan kini membenarkan ekspatriat melibatkan pengurusan tertinggi masuk ke Malaysia tanpa perlu memohon kebenaran Jabatan Imigresen Malaysia (JIM), kata Menteri Kanan (Kluster Keselamatan) Datuk Seri Ismail Sabri Yaakob. Beliau berkata, mereka perlu menjalani ujian saringan Covid-19 di negara asal sebelum berlepas ke Malaysia atau menjalani saringan sejurus tiba di pintu masuk negara.   “Ekspatriat ini adalah daripada Kategori EP1, Professional Visit Pass dan Residen Pass Talent yang melibatkan pengurusan tertinggi seperti pengarah urusan syarikat,” katanya pada sidang media harian Perintah Kawalan Pergerakan Pemulihan (PKPP) di sini semalam. Ismail Sabri menjelaskan   Kementerian Kesihatan Malaysia (KKM) sedang memperhalusi senarai negara Zon Hijau, dan individu yang datang dari negara berkenaan   tidak perlu menjalani proses kuarantin wajib 14 hari. Namun, beliau berkata mereka perlu memuat turun dan menggunakan Aplikasi MySejahtera untuk proses pemantauan. “Bagi mereka yang berada di negara bukan Zon Hijau, mereka perlu menjalani kuarantin di rumah selama 14 hari. Bagi ekspatriat Kategori EP2 dan EP3 pula, Jabatan Imigresen Malaysia sedang membuat pertimbangan bagi proses kemasukan semula ke Malaysia,” katanya. Ismail Sabri berkata bagi pakar teknikal asing yang diperlukan untuk kerja-kerja membaiki mesin, kapal dan lain-lain, mereka perlu memohon Pas Lawatan Profesional melalui Bahagian Khidmat Ekspatriat (ESD) secara dalam talian terlebih dahulu. “Mereka perlu menjalani saringan Covid-19 di negara asal ataupun di pintu masuk negara dan memuat turun aplikasi MySejahtera untuk proses pemantauan. Bagi mereka dari Zon Hijau, mereka tidak perlu menjalani proses kuarantin wajib 14 hari,” katanya.   Sementara   itu, Ismail Sabri berkata kerajaan juga   bersetuju untuk membenarkan warga Singapura (menetap di Singapura sahaja) dan warga Brunei (menetap di Brunei sahaja) memasuki pintu sempadan negara tanpa perlu membuat permohonan kepada JIM serta   tidak perlu menjalani saringan Covid-19 dan kuarantin di rumah. Tegasnya,   kebenaran itu   tertakluk kepada kelonggaran sama diberikan kepada rakyat Malaysia oleh kerajaan Singapura dan Brunei (dasar timbal balik) serta perbincangan lanjut Kementerian Luar   bersama rakan sejawatnya.    Mengenai pelawat asing bagi tujuan pelancongan kesihatan,   Ismail    Sabri berkata mereka   perlu melalui KKM dan mendaftar dengan Majlis Pelancongan Penjagaan Kesihatan Malaysia   (MHTC)   serta menjalani saringan Covid-19 di negara asal atau setibanya di Malaysia.    “Mereka tidak perlu dikuarantin wajib dan perlu dibawa terus ke hospital. Mereka juga dibenarkan untuk membawa seorang penjaga bersama dan perlu memuat turun aplikasi MySejahtera,” katanya. Ismail Sabri berkata, bagi pelajar antarabangsa yang belajar di institut pengajian tinggi awam, swasta dan sekolah antarabangsa di negara ini, kerajaan akan merujuk kepada senarai pelajar Kementerian Pengajian Tinggi dan Kementerian Pendidikan Malaysia bagi tujuan pengesahan.    Pelajar berkenaan, tegas beliau, perlu membuat saringan Covid-19 di negara asal ataupun sejurus tiba di pintu masuk negara dan mereka perlu menjalani proses kuarantin wajib 14 hari di kediaman mereka serta   memuat turun aplikasi MySejahtera.    Ismail Sabri berkata, bagi pelajar yang ingin menyambung pengajian ke luar negara, mereka tidak perlu mengemukakan permohonan kepada JIM tetapi   hanya perlu mengemukakan bukti pendaftaran pengajian di kaunter imigresen di lapangan terbang.    “Bagi rakyat Malaysia yang mempunyai keperluan untuk ke luar negara atas urusan kecemasan ataupun perniagaan, mereka perlu mengemukakan bukti dokumentasi kepada pegawai imigresen di lapangan terbang,” katanya. – Bernama 
See author's posts
